b'\n_START_ARTICLE_\n\xc5\xa0njur\n_START_SECTION_\nOpis\n_START_PARAGRAPH_\n\xc5\xa0njur ima podolgovato, bo\xc4\x8dno rahko stisnjeno telo sivo modre barve, ki na bokih prehaja sivo, na trebuhu pa v belo barvo. Na prvi pogled je malce podoben sku\xc5\xa1i ali lokardi. Zna\xc4\x8dilne zanj so  mre\xc5\xbeaste \xc4\x8drte, ki segajo od \xc5\xa1kr\xc5\xbenega poklopca vse do repa. Ta \xc4\x8drta je sestavljena iz ostrih \xc5\xa1\xc4\x8ditastih lusk, ki na repu sestavljajo mo\xc4\x8dan bo\xc4\x8dni gredelj. Kot vse pela\xc5\xa1ke ribe \xc5\xbeivi tudi \xc5\xa1njur v jatah na odprtem morju, predvsem veliki \xc5\xa1njuri pa se spustijo tudi globlje na dno. Osnovna hrana manj\xc5\xa1ih rib je plankton, odrasle ribe pa se hranijo tudi z manj\xc5\xa1imi ribami, glavono\xc5\xbeci in raznimi talnimi \xc5\xbeivalmi. Majhni \xc5\xa1njuri se pogosto zate\xc4\x8dejo pod klobuke velikih meduz, kjer najdejo zato\xc4\x8di\xc5\xa1\xc4\x8de pred plenilci, pobirajo pa tudi ostanke meduzinega plena.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nVrsta je raz\xc5\xa1irjena po severovzhodnem Atlantiku od Islandije do obal Senegala. Dokaj pogosta vrsta je tudi v Sredozemlju, vklju\xc4\x8dno z Jadranskim morjem, bolj redka pa v \xc4\x8crnem morju. _NEWLINE_\xc5\xa0njure lovijo vse leto z globinskimi vle\xc4\x8dnimi mre\xc5\xbeami. Meso je nekoliko rde\xc4\x8dkasto in suho, zato ga najve\xc4\x8d pripravljajo  na \xc5\xbearu in v brodetu. Predstavlja pomembno gospodarsko vrsto.'